KLASA: 810-03/19-01/02

URBROJ: 2140/01-02-21-14

Krapina, 29. siječnja 2021.

Temeljem članka 42. Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti u postupku njihovog donošenja („Narodne novine“, broj 49/17.), za izradu Vanjskog plana zaštite i spašavanja u slučaju nesreća koje uključuju opasne tvari za područje postrojenja Skladište i pretakalište naftnih derivata Zabok operater Tifon d.o.o., župan kao nositelj izrade, daje

**POSEBNE – DODATNE INFORMACIJE O SADRŽAJU**

**VANJSKOG PLANA ZAŠTITE I SPAŠAVANJA U SLUČAJU NESREĆA KOJE UKLJUČUJU OPASNE TVARI ZA PODRUČJE POSTROJENJA SKLADIŠTE I PRETAKALIŠTE NAFTNIH DERIVATA ZABOK OPERATERA TIFON d.o.o.**

1. Vanjski plan zaštite i spašavanja u slučaju nesreća koje uključuju opasne tvari za područje postrojenja Skladište i pretakalište naftnih derivata Zabok operatera TIFON d.o.o. (dalje u tekstu: Vanjski plan) izrađen je za područje postrojenja Skladište i pretakalište naftnih derivata Zabok operatera Tifon d.o.o. koje se nalazi u Zaboku, Ulici 103. brigade 10. Sjedište operatera je na lokaciji Zadarska ulica 80, Zagreb.
2. Odgovorna osoba za davanje informacije ispred operatera je Damjan Spoja, rukovoditelj Skladišta i pretakališta naftnih derivata Zabok.
3. Na području postrojenja Skladišta i pretakališta naftnih derivata Zabok uslijed izvanrednog događaja može doći do požara, eksplozije i izlijevanja opasnih tvari u okoliš. Opasne tvari koje se skladište i kojima se manipulira na Skladištu i pretakalištu naftnih derivata Zabok, istjecanjem ili izlijevanjem stvaraju se pare koje u dodiru sa zrakom stvaraju hlapljivu i eksplozivnu smjesu, teže su od zraka i zadržavaju se u blizini tla, mogu se skupljati u zatvorenim prostorima, depresijama terena, širiti po tlu i dalje od mjesta nesreće uzrokovati eksploziju i požar. Nesreće s opasnim tvarima karakterizira brza pojava zdravstvenih simptoma (pare goriva nadražuju kožu, oči i dišni sustav, izazivaju mučnine, glavobolje) i lako primjetljivi znakovi u okolišu (obojeni talozi, uvelo lišće, prodorni, neočekivani mirisi, uginuli insekti i životinje). Uslijed izlijevanja u vodotokove opasne tvari toksične su za organizme u vodi.
4. Opasne tvari koje se nalaze na području postrojenja Skladišta i pretakališta naftnih derivata Zabok su benzin i dizel gorivo.

Benzini predstavljaju opasnost za ljude i okoliš prije svega zbog svoje eksplozivnosti i lake zapaljivosti, te lokalno štetnim i nadražujućim djelovanjem na dišne putove, kožu i oči. Udisanje para izaziva mučninu i vrtoglavicu, a kod viših koncentracija i gubitak svijesti. Benzini onečišćuju okoliš i tlo te štetno djeluje na okolni svijet.

Dizelska goriva predstavljaju znatno manju opasnost za ljude i okoliš zbog svoje zapaljivosti, ali lokalno štetno i nadražujuće djeluju na dišne putove, kožu i oči. Udisanje para izaziva mučninu i vrtoglavicu, a kod viših koncentracija i gubitak svijesti. Također onečišćuju okoliš i tlo te štetno djeluje na okolni svijet.

1. Pokretanje postupka za provođenje mjera zaštite u slučaju opasnosti ili nastanka velike nesreće u području postrojenja Skladište i pretakalište naftnih derivata Zabok izvršava Rukovoditelj Skladišta ili njegov zamjenik.Rukovoditelj skladišta obustavlja sve radove na području gdje se dogodila velika nesreća, formira i koordinira Interventnu ekipu za hitne radnje smanjenja posljedica te obavještava tijela lokalne uprave.
2. U slučaju velike nesreće ili iznenadnog događaja na području postrojenja Skladište i pretakalište naftnih derivata Zabok, svaki djelatnik koji uoči znakove tehničko-tehnološkog poremećaja koji bi mogao dovesti do iznenadnog događaja dužan je o istome obavijestiti Rukovoditelja skladišta. Rukovoditelj skladišta (ili osoba koja ga zamjenjuje) uključivanjem osoblja Skladišta, organizira hitne radnje za smanjenje posljedica iznenadnog događaja, formira Interventnu ekipu i upućuje ju na mjesto iznenadnog događaja. Rukovoditelj Skladišta stupa u vezu s tijelima lokalne uprave i izvješćuje ih o iznenadnom događaju i po potrebi predlaže uzbunjivanje stanovništva u okolini onečišćenja te traži potrebnu pomoć za mobilizaciju privrednih i drugih subjekata.
3. Na lokaciji Skladišta i pretakališta naftnih derivata Zabok primijenjene su tehničke mjere zaštite, mjere koje proizlaze iz zakonskih propisa, normativa i standarda i organizacijske mjere u redovnom radu, a po potrebi i u slučaju iznenadnog događaja. Sprečavanje iznenadnog onečišćenja tijekom rada provodi se kroz kontrolu stanja objekata i opreme putem periodičkih pregleda koji rezultiraju otklanjanjem nedostataka i dovođenjem uređaja i objekta u odgovarajuće stanje. U slučaju nesreće, ugrađene tehničke mjere, postupanje po procedurama i pravilnicima i uvježbano osoblje znatno utječe na smanjenje obima i ublažavanje posljedica nesreće.
4. Operativne snage uključene u spašavanje u slučaju velike nesreće koja uključuje opasne tvari postupaju po svojim standardnim operativnim postupcima.
5. Informacije o mjerama i postupcima za spašavanje sadržane su u Vanjskom planu. Detaljnije upute, u slučaju potrebe, dati će Ministarstvo unutarnjih poslova, Ravnateljstvo civilne zaštite, Područni ured civilne zaštite Varaždin, Služba civilne zaštite Krapina, broj telefona 112.

**ŽUPAN**

Željko Kolar